Lappajärvellä sijaitsevasta Kylpylä Kivitipusta suunnitellaan turvapaikanhakijoiden vastaanottokeskusta.

Lomayhtymä Finland Oy:n omistaman Kivitipun toimitusjohtaja Henry Paasikivi vahvistaa asian.

- Meillä on kaksi vaihtoehtoa. Joko Kivitippu ajautuu selvitystilaan tai sitten yrityksen toiminta on saatava kannattavaksi. Kotimaan matkailun tila on sellainen, että sen avulla Kivitippu ei selviydy, Paasikivi toteaa.

Kriittinen hetki reilun 3000 asukkaan eteläpohjalaiskunnassa sijaitsevan Kivitipun osalta on syyskuun loppu, milloin rahoittajien kanssa tehdyt sopimukset umpeutuvat. Päätöksen on tultava ennen sitä.

- Olemme käyneet alustavia keskusteluja Maahanmuuttoviraston sekä SPR:n kanssa. Lopullisen päätöksen osaltamme tekee lähiaikoina kokoontuva hallituksemme. Jos se näyttää vihreää valoa, jatkamme asian eteenpäin vientiä, Paasikivi kertoo.

Jos Lomayhtymän suunnitelma toteutuu saapuu Lappajärvelle 200 pakolaista. Paasikiven mukaan Kivitippu voi toimia vastaanottokeskuksena määrittelemättömän ajan.

- Emme halua asettaa sille rajoja.

Paikkakunnan matkailun vetonaula Kivitippu työllistää tällä hetkellä reilut 30 henkilöä. Paasikiven mukaan heistä työsuhteessa voisi jatkaa kymmenkunta.

- On silti syytä muistaa, että vastaanottokeskus toisi töitä kokonaisuudessaan 18-26 henkilölle sekä useille alihankkijoille, Paasikivi toteaa.

Löysässä hirressä

Kylpylä Kivitipun pääluottamusmiehen (MaRaVa) Päivi Angerviston mukaan henkilökunta otti maanantaisen tiedon erittäin ristiriitaisissa tunnelmissa.

- On vaikea sanoa mitään. Henkilökunnan suurin toive on ollut saada asiaan jonkinlainen ratkaisu, sillä olemme eläneet kaksi ja puolivuotta löysässä hirressä. Monilla on takana unettomia öitä sekä paljon kyyneleitä, Angervisto huokaa.

Henkilökunnalla on Angerviston mukaan suuri huoli niin työpaikoistaan kuin paikkakunnan matkailustakin.

- Tottakai huoli on suuri. Saimme tosin jo aiemmin ilmoituksen, jonka mukaan henkilökunta voi kartoittaa uusia työmahdollisuuksia, eli tämä tieto ei ole sinällään yllätys.

- On suuri kysymys, miten paikkakunnan matkailun käy, jos Kivitipusta tulee pakolaisten vastaanottokeskus. Matkailu on paikkakunnalle erittäin merkittävä ja moniin vaikuttava asia, Angervisto pohtii.

Puolesta ja vastaan

Lappajärvellä järjestettiin maanantai-iltana kuntalaisille keskustelutilaisuus, missä eri tahojen edustajat vastasivat turvapaikanhakijoiden vastaanottoon liittyviin kysymyksiin.

Illan aikana huolta lappajärveläisissä aiheuttivat muun muassa turvallisuuteen sekä rahoitukseen liittyvät asiat. Todellinen pommi salille oli Kylpylä Kivitipun uutinen rakennukseen suunnitelleilla olevasta vastaanottokeskuksesta.

- Eihän tässä ole mitään järkeä, että kunnan matkailu ajetaan tällä tavalla alas ja tehty työ mitätöidään. Ei ole myöskään tolkkua, että kunta osti keväällä Kivitipulta rantasaunakokonaisuuden puolella miljoonalla, jos se jää vastaanottokeskuksen naapuriin.

Turvapaikanhakijoiden puolestapuhujat taas muistuttivat muun muassa alueen oppilaitosten mahdollisuudesta saada uusia opiskelijoita.

- Oppilaitokset tarvitsevat opiskelijoita. Eri kulttuureista tulevat ihmiset tuovat myös dynaamisuutta sekä uutta osaamista.

Ajoittain kiihkeäksi äityneeseen keskusteluun mahtui myös omaleimainen näkemys.

- Sijoitetaan turvapaikanhakijat kirkkoon. Herätys ei ole vielä tullut, mutta on tulossa, totesi mieshenkilö.

Lappajärven kunnanjohtaja Tuomo Lehtiniemi linjasi myös, että jos Kivitippu päättää yksityisenä tahona lähteä vastaanottokeskukseksi, ei kunta jatka omien tilojensa kartoitusta tarkoitukseen.

- Näin tuskin tapahtuu silloin. Meidän osaltamme asiaan ottaa painavan kannan 5.10. kokoontuva kunnanvaltuusto.